เชียร์ซื้อกองทองป้องกันค่าเงิน
บลจ.ธนชาต เชื่อบาทแข็งค่า เชียร์ลงทุนกองทุนทองคำที่ป้องกันความเสี่ยงอัตราแลกเปลี่ยน เล็งออกอีทีเอฟทองคำเก็บทองแท่งที่ฮ่องกง
1 ส.ค. 2554

บลจ.ธนชาต เชื่อบาทแข็งค่า เชียร์ลงทุนกองทุนทองคำที่ป้องกันความเสี่ยงอัตราแลกเปลี่ยน เล็งออกอีทีเอฟทองคำเก็บทองแท่งที่ฮ่องกง 
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต กล่าวว่า การลงทุนทองคำในขณะนี้ควรจะลงทุนในกองทุนที่มีการป้องกันความเสี่ยงอัตราแลกเปลี่ยนจะดีกว่ากองทุนที่ไม่มีการป้องกัน เนื่องจากค่าเงินบาทมีแนวโน้มที่จะแข็งค่า ทำให้กองทุนทองคำที่ไม่มีการป้องกันความเสี่ยงอัตราแลกเปลี่ยนจะมีผลตอบแทนต่ำกว่ากองทุนที่มีการป้องกันความเสี่ยงเอาไว้
“กองทุนทองคำที่มีการป้องกันความเสี่ยงจะเคลื่อนไหวเกาะกับราคาทองคำในต่างประเทศ แต่กองทุนที่ไม่มีการป้องกันความเสี่ยงอัตราแลกเปลี่ยนจะถูกค่าเงินบาทกินผลตอบแทน เหมือนกับการซื้อทองคำในประเทศ” นายบุญชัย กล่าว
ทั้งนี้ จะเห็นได้จากผลการดำเนินงานของกองทุนทองคำของ บลจ.ธนชาต ตั้งแต่วันที่ 2 มี.ค. 2554 จนถึงวันที่ 28 ก.ค. 2554 โดยกองทุนเปิดธนชาตทองคำแท่ง-H ที่มีนโยบายป้องกันความเสี่ยงอัตราแลกเปลี่ยนไม่น้อยกว่า 90% ของมูลค่าสินทรัพย์สุทธิ ให้ผลตอบแทนเท่ากับ 12.7% ซึ่งสูงกว่ากองทุนเปิดธนชาตทองคำแท่ง-UH ที่ไม่มีการป้องกันความเสี่ยงอัตราแลกเปลี่ยน มีผลตอบแทน 9.65% 
“ในระยะสั้นนี้ค่าเงินบาทยังมีแนวโน้มแข็งค่าอย่างต่อเนื่อง เพราะเมื่อประเทศไทยมีรัฐบาลพรรคเดียว นักลงทุนต่างชาติจะมองว่า มีความมั่นคงทางการเมือง เพราะฉะนั้นจึงไม่แปลกใจที่มีเงินทุนจากต่างประเทศไหลเข้ามาลงทุน เพราะนอกจากผลตอบแทนจากการลงทุนแล้วยังได้ผลตอบแทนจากอัตราแลกเปลี่ยนอีกด้วย” นายบุญชัย กล่าว
นอกจากนี้ นายบุญชัย ยังกล่าวว่า บลจ.ธนชาต อยู่ระหว่างศึกษาการจัดตั้งกองทุนอีทีเอฟทองคำเช่นเดียวกัน โดยในเบื้องต้นคาดว่า จะมีรูปแบบการลงทุนเช่นเดียวกับกองทุนเปิดธนชาตทองคำแท่ง ซึ่งจะลงทุนทองคำแท่งที่ตลาดฮ่องกง ที่ใช้ทองคำมาตรฐานความบริสุทธิ์ไม่ต่ำกว่า 99.5% และเก็บรักษาทองคำแท่งไว้ที่ห้องมั่นคง ในฮ่องกง
“การซื้อทองคำแท่งในประเทศและเก็บรักษาในประเทศน่าจะมีต้นทุนทั้งด้านการขนส่งและการจัดเก็บ นอกจากนี้ แม้ว่าประเทศไทยจะเป็นผู้นำเข้าทองคำอันดับ 3 ของโลก แต่ยังไม่ใช่ศูนย์กลางการซื้อขายทองคำ” นายบุญชัย กล่าว
พร้อมกันนี้ นายบุญชัย กล่าวว่า หากจัดตั้งเป็นอีทีเอฟและเข้าซื้อขายในตลาดหุ้นจะไม่สามารถป้องกันความเสี่ยงอัตราแลกเปลี่ยนได้ ทำให้มูลค่าหน่วยลงทุนเคลื่อนไหวในทิศทางเดียวกับราคาทองคำในประเทศ เช่นเดียวกับอีทีเอฟกองทุนอื่นๆ